"புராணங்களில் வெற்றியைக் கொண்டாடும் விதமாக ஒளி தீபங்களை ஏற்றி இறைவனை வழிபட்ட தீபத்திருநாளே இன்று தீபாவளியாகிவிட்டது. இறைவன் அசுரனை அழித்ததாகச் சொல்லப்படும் சம்பவத்தின் பின்னணியில் ஒரு தத்துவம் அடங்கி இருக்கிறது. அதாவது நம் உள்ளத்தில் எழும் காம, குரோத, பாப குணங்களான அழுக்குகளை நீக்கி சத்வ குணமான நல்ல மனதைப் பெற வேண்டும் எனும் செய்தியை மக்களுக்கு உணர்த்துவதே அந்தத் தத்துவம். உதாரணமாக ''நரகமே சொர்க்கமாக நாவில் நின்றார்கள் கேட்க" அதாவது பாரத யுத்தம் முடிந்து கிருஷ்ணர் யுதிஷ்டிரனை நரகத்தினுள் அழைத்துச் சென்றபோது, தர்மா பேசிய நல் வார்த்தைகளைக் கேட்ட நரகத்தில் இருந்த பாவிகள், புனிதம் பெற்று நல்லவர்களானார்கள் என்றும் ஒரு செய்தி. நல்ல வார்த்தைகளைக் கேட்பதாலேயே புனிதம் பெற்றால், நல்ல மனம் கொண்டு வாழ்பவர்கள் நேரே சொர்க்கத்திற்குதானே செல்வார்கள்?! நல்ல மனதுடன் வாழ்பவர்கள் பூமியில் வாழும் வாழ்க்கையே சொர்க்கத்துக்கு ஒப்பாகும் என்பதை புரிந்துகொள்ள வேண்டும். புராணங்களும், இதிகாசங்களும் ஆன்மிகம் வாயிலாக நமக்கு நன்னடத்தைகளையே கற்றுத்தருகிறது'' என்றவர் தொடர்ந்து தீபாவளியன்று எப்போது படுக்கையில் இருந்து எழ வேண்டும் என்பது பற்றியும், எழுந்தவுடன் செய்யவேண்டிய கங்காஸ்நானம் பற்றியும் கூறினார்.